UBE ควักกว่า 300 ลบ. ขยายกำลังผลิต “ฟลาวมันสำปะหลัง” เจาะตลาดกลุ่มแพ้กลูเตน
UBE ควักกว่า 300 ลบ. ในการพัฒนานวัตกรรม และเทคโนโลยีการผลิตขยายกำลังการผลิต "ฟลาวมันสำปะหลัง" จาก 100 ตันให้ได้ 300 ตันในปี 65 ลุยเจาะตลาดกลุ่มแพ้กลูเตน พร้อมวางจำหน่ายผ่านช่องทางออนไลน์ และในร้านค้าชั้นนำทั่วประเทศ
11 ม.ค. 2565

นายเดชพนต์ เลิศสุวรรณโรจน์ กรรมการผู้จัดการใหญ่ บริษัท อุบล ไบโอ เอทานอล จำกัด (มหาชน) หรือ UBE ผู้ผลิตและจำหน่ายผลิตภัณฑ์แปรรูปจากมันสำปะหลังรายใหญ่ของประเทศไทย เปิดเผยว่า จากกระแสรักสุขภาพที่มาแรงอย่างต่อเนื่อง ส่งผลให้ผลิตภัณฑ์อาหารปลอดกลูเตน หรือ Gluten Free ได้รับความนิยมอย่างมากในต่างประเทศ และในปัจจุบันเริ่มเข้ามาแพร่หลายในประเทศไทยมากขึ้น ซึ่งกลุ่มที่เลือกรับประทานอาหาร Gluten Free ส่วนใหญ่มีสาเหตุหลักมาจากสภาวะของร่างกายไม่เอื้อต่อการรับประทานโปรตีนกลูเตน เช่น แพ้กลูเตน ภาวะไวต่อกลูเตน แพ้ข้าวสาลี เป็นต้น รวมทั้งมีกลุ่มที่ทานเพื่อประโยชน์ต่อสุขภาพหลายอย่างเพิ่มขึ้นต่อเนื่อง ส่งผลให้ Gluten Free กลายเป็นเทรนด์สุขภาพที่คนทั่วโลกต่างให้ความสนใจ
ทั้งนี้ในฐานะที่บริษัทฯ เป็นผู้ผลิตแป้งมันสำปะหลังและถือเป็นบริษัทที่ใหญ่อันดับต้นๆ ของประเทศไทย ในการส่งออกแป้งมันสำปะหลังไปยังตลาดหลักอย่างสหรัฐอเมริกา ยุโรป จีน ญี่ปุ่น และเกาหลี โดยที่ผ่านมาบริษัทฯ ได้ศึกษาและพัฒนานวัตกรรมใหม่ๆ ในการทำฟลาวมันสำปะหลัง สำหรับใช้ทำขนมเบเกอรี่ เพื่อให้คนในประเทศไทยรู้จักกัน เพราะฟลาวมันสำปะหลัง เรียกได้ว่าเป็นเทรนด์ดังในช่วง 1-2 ปีที่ผ่านมา ทั้งอเมริกาและยุโรป เนื่องจากกระแสของ Clean Label ที่มาแรง ประกอบกับในกลุ่มผู้บริโภคไทยยังพบว่ามีอัตราการแพ้แป้งสาลีสูงถึง 7-10% จึงนับเป็นโอกาสที่ดีในการเปิดตลาดฟลาวมันสำปะหลังเป็นเจ้าแรก ๆ ในประเทศไทย
โดยในปี 2565 บริษัทฯ ได้เปิดตัว แบรนด์ Tasuko ภายใต้การนำของบริษัทย่อย คือ บริษัท อุบลซันฟลาวเวอร์ จำกัด หรือ UBS ด้วยการทุ่มงบประมาณ 300 ล้านบาท ในการพัฒนานวัตกรรม และเทคโนโลยีการผลิตขยายกำลังการผลิตจาก 100 ตันให้ได้ 300 ตันในปี 2565 โดยชูจุดเด่นความเป็นผลิตภัณฑ์ออร์แกนิกที่ได้รับมาตรฐานสากล ทั้งในอเมริกาและยุโรป ที่ปราศจาก Gluten Free ได้รับการรับรองมาตรฐานในประเทศไทยและสากลทั้ง USDA, EU, JAS, CHAINA และ KOREAN ผ่านการใส่ใจในกระบวนการผลิตทุกขั้นตอนจึงออกมาเป็น “Tasuko อร่อยไร้สาร และมีไฟเบอร์” โดยให้ความสำคัญ ตั้งแต่การปลูกที่ไร้สารเคมี โดยยึดหลักมาตรฐานเกษตรอินทรีย์ทั้งหมด มีกรรมวิธีการผลิตที่ไม่ใส่สารฟอกขาวเหมือนแป้งมันทั่วไป จึงทำให้ได้ฟลาวมันสำปะหลังคุณภาพดีที่ไร้กลูเตน
สำหรับผลิตภัณฑ์ Tasuko เป็นฟลาวมันสำปะหลังที่ปราศจากกลูเตน (Gluten Free) สามารถใช้ประกอบอาหาร และผลิตภัณฑ์เบเกอรี่ได้หลายชนิด เช่นเดียวกับแป้งสาลีและยังมีคุณสมบัติที่พิเศษเฉพาะตัว คือ สีกลิ่น รสชาติ และเนื้อสัมผัส ที่มีความใกล้เคียงกับแป้งสาลีมากกว่าแป้งทางเลือกอื่น จึงเหมาะกับผู้บริโภคทั่วไป ทั้งที่แพ้และไม่แพ้กลูเตน แถมยังออร์แกนิค ได้รับการรับรองต่างๆ มากมายระดับสากล นอกจากนี้ยังสามารถนำมาประกอบอาหารเป็นเมนูเพื่อสุขภาพได้ เนื่องจากกระบวนการผลิตที่ใช้หัวมันสำปะหลังออร์แกนิคทั้งหัว ทำให้มีกากใยสูง (High Fiber) สามารถนำไปทำเบเกอรี่ และประกอบอาหารเป็นเมนูเพื่อสุขภาพ สำหรับคนแพ้กลูเตน รวมถึงกลุ่มผู้ที่ใส่ใจสุขภาพในปัจจุบัน
ทั้งนี้ Tasuko มีผลิตภัณฑ์หลัก 2 ประเภท ได้แก่ 1.Tasuko All Purpose Organic Cassava Flour ฟลาวมันสำปะหลัง ออร์แกนิค เอนกประสงค์ สามารถใช้ทำขนม เบเกอรี ได้โดยไม่ต้องผสมกับแป้งอื่น ๆ และที่สำคัญคือ กลูเตนฟรี และ 2.ฟลาวมันสำปะหลัง Premix ผลิตมาให้ตอบโจทย์กลุ่มคนรุ่นใหม่ หรือคนที่ชอบความสะดวก ไม่ต้องออกไปซื้อส่วนผสมหลาย ๆ อย่างมาชั่งตวงเอง โดยบริษัทฯ ได้คิดสูตร และส่วนผสม ที่เหมาะสมมาให้แล้ว เพียงเติม นม ไข่ หรือเนย ก็สามารถทำขนมทานเองที่บ้านได้แบบง่ายๆ สามารถสั่งซื้อผลิตภัณฑ์ภายใต้แบรนด์ Tasuko หรือ ทาสุโกะ ผ่านช่องทางการจัดจำหน่ายทั้งออนไลน์และในร้านค้าชั้นนำทั่วประเทศ อาทิ Foodland, Gourmet Market, และ Tops Supermarket เป็นต้น
“ในปีนี้บริษัทฯ จะทำให้ Tasuko เป็นแบรนด์ที่คนไทยรู้จักกันมากขึ้น และเตรียมจะมีผลิตภัณฑ์ต่างๆ ออกมาอีกมากมาย โดยได้มีการศึกษา ค้นคว้า และวิจัยอย่างต่อเนื่อง เพื่อพัฒนาผลิตภัณฑ์และนอกเหนือไปจากนี้ยังได้ศึกษาความต้องการของผู้บริโภค และเทรนด์อาหารต่างๆ ในปี 2565 นอกจากนี้ยังเตรียมจำหน่ายสินค้าในรูปแบบฟลาวมันสำปะหลัง Premix ออกมาอีกมากมายถึง 30 เมนูด้วยกัน ทั้งเมนูคาวและหวาน อาทิ แป้งชุบทอด, Crepe cake, Butter cupcake, Banana cake เป็นต้น โดยในวันนี้เราได้เชิญเชฟเอียน ที่มีชื่อเสียงระดับโลก มาร่วมการันตีความอร่อย มาร่วมเป็น Brand Presenter ให้กับเรา พร้อมมาช่วยสร้างสรรค์ความอร่อยหลากหลายเมนูให้ลูกค้าได้ทดลองทำตามสูตรของเชฟผ่านช่องทางออนไลน์ จึงอยากเชิญชวนให้ติดตามกันครับ” นายเดชพนต์ กล่าว